Na osnovu člana 2. stav (3) tačka c) i član 7. stav (1) tačka b) Zakona o Centralnoj banci Bosne i Hercegovine (''Službeni glasnik BiH'', br. 1/97, 29/02, 8/03, 13/03, 14/03, 9/05, 76/06 i 32/07) Upravno vijeće Centralne banke Bosne i Hercegovine na 5. sjednici održanoj 13, 15 i 22.05. 2019. godine donosi

**ODLUKU**

**o izmjenama i dopunama Odluke**

**o utvrđivanju operativnih pravila za bruto poravnanje u realnom vremenu**

**Član 1.**

U Odluci o utvrđivanju operativnih pravila za bruto poravnanje u realnom vremenu (''Službeni glasnik BiH'', broj: 31/16) u članu 2. stav (3) mijenja se i glasi:

''(3) Učesnici BPRV-a su Centralna banka i banke koje ispunjavaju uslove iz ove odluke.''

**Član 2.**

U članu 3. stav (2) mijenja se i glasi:

''(2) Centralna banka upravlja, kontroliše i nadzire rad sistema za BPRV i nadgleda postupke učesnika u sistemu za BPRV.''

Stav (3) se briše.

**Član 3.**

Iza člana 6. dodaju se članovi 6a. i 6b. koji glase:

''Član 6a.

(Uslovi za uključenje u BPRV)

Za uključenje u sistem BPRV banka je obavezna ispuniti sljedeće uslove:

1. da obezbjedi tehničke uslove za rad u sistemu BPRV,
2. da je članica SWIFT-a,
3. da ima odobrenje za obavljanje poslova platnog prometa,
4. da ima otvoren račun rezervi kod Centralne banke Bosne i Hercegovine,
5. da ima otvoren račun za poravnanje u BPRV-u,
6. da ima potpisanu Izjavu o prihvatanju operativnih pravila za bruto poravnanje u realnom vremenu.''

Član 6b.

(Otvaranje računa za poravnanje u BPRV)

(1) Za otvaranje računa za poravnanje u BPRV banka mora:

1. ispuniti uslove iz člana 6a. tačka a), b), c), d) i f) ove odluke,
2. biti uspješno testirana za učešće u BPRV prema testnim scenarijima koje odredi Centralna banka i
3. pismeno obavijestiti Centralnu banku o datumu početka rada u BPRV.

(2) Nakon što se ispune uslovi iz stava (1) ovog člana, Centralna banka otvora račun za poravnanje u BPRV i obavještava banku o datumu rada u BPRV.''

**Član 4.**

Iza člana 7. dodaje se član 7a. koji glasi:

''Član 7a.

(Testiranje sistema BPRV)

Testiranje sistema BPRV se vrši u slučajevima:

1. uključenja novog učesnika u BPRV,
2. kod promjene BIC coda banke,
3. na osnovu zahtjeva učesnika i
4. na osnovu zahtjeva Centralne banke.''

**Član 5.**

U članu 18. stav (5) mijenja se i glasi:

''(5) Ako učesnik – neto dužnik u trenutku potrebe direktnog zaduženja nema dovoljno sredstava na računu za poravnanje, Centralna banka će izvršiti prenos sredstva u iznosu neto dužničke pozicije s računa rezervi na račun za poravnanje učesnika. Poravnanje pozicije će se izvršiti odmah po obezbjeđenju sredstava na računu za poravnanje.''

**Član 6.**

(1) Ova odluka stupa na snagu narednog dana od dana objave u ''Službenom glasniku BiH'' a primjenjuje se od 01.06.2019. godine.

(2) Ova odluka se objavljuje u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

 Predsjedavajući

 Upravnog vijeća Centralne banke

 Bosne i Hercegovine

 GUVERNER

 dr. Senad Softić

 Broj: UV-122-01-1-1405-3/19 KS

 Sarajevo, 22.05.2019. godine